
I.

Charakteristika

1. Tunely sú dopravné stavby valcovitého prierezu vedené spravidla v horských masívoch pod vrcholmi. Vo väčšine cestných tuneloch  je premávka obojsmerná.  Pod komunikáciou alebo nad ňou sú vetracie šachty na odvod znečisteného vzduchu a prívod čistého vzduchu. Dĺžka tunelov je rôzna, od niekoľko sto metrov do niekoľko  kilometrov. V tuneloch sa nachádzajú osobitne vetrané chránené priestory s telefónom a  hasiacim prístrojom, niektoré aj                                         s bezpečnostnými uzávermi proti pôsobeniu tepelného žiarenia. Premávka v niektorých novo postavených tuneloch alebo rekonštruovaných tuneloch            je kontrolovaná televíziou.
2. 
Z hľadiska zdolávania požiarov ide o najťažšie a najkomplikovanejšie zásahy        z dôvodu vzniku vysokých teplôt, zamoreného priestoru splodinami horenia, čo spôsobuje, že priestor sa stáva nepriehľadný. Cestný tunel môže byť zatarasený automobilmi, ktoré do neho vchádzajú aj po vzniku udalosti. Tieto skutočnosti sťažujú únik a evakuáciu osôb nachádzajúcich sa v epicentre havárie a v jej blízkosti a sťažujú príchod hasičských jednotiek. Do železničných tunelov majú sťažený prístup kolesové dopravné prostriedky vrátane hasičskej techniky             a záchranné práce treba vykonávať pomocou železničných dopravných prostriedkov. 
3. 
Zásah v tuneli je charakteristický tiež prekonávaním veľkých vzdialeností výhradne peši, fyzicky náročnou dopravou technických prostriedkov, nedostatkom vody, zlým prístupom k portálom tunelu, minimálna možnosť odvetrania, spravidla nemožnosťou rádiového spojenia vo vnútri tunelu a medzi portálmi.
4. 
Požiare v cestných tuneloch vznikajú najčastejšie od skratu na elektroinštalácii prechádzajúcich vozidiel, v dôsledku porúch v rozvode paliva, brzdového systému     a dopravných nehôd. V železničných  tuneloch vznikajú nehody najmä v dôsledku vykoľajenia dopravných prostriedkov.
5. 
Vo výnimočných prípadoch má tunel vybavenie na zásah, t. j.  záchrannú cestu a únikovú cestu, osvetlenie, záchranný výťah, hydrantovú sieť alebo nezavodnený rozvod vody, spojenie medzi portálmi, umelé odvetranie a nástupná plocha na zásah.

II.

Úlohy a postup činnosti 
1. 
Vzhľadom na odborné činnosti a manipulácie treba zásah vykonávať v spolupráci s personálom železnice a informovať o zásahu operačné stredisko železníc. Ďalej treba prostredníctvom operačného strediska železníc privolať hasičskú jednotku železníc a vyrozumieť zodpovedných zamestnancov železníc, ak to nie je možné, treba zásah vykonať priamo. Zodpovednými zamestnancami železníc sú
      a) výpravca v službe alebo elektrodispečer, ktorý vzhľadom na rozsah a druh zásahu zabezpečí vypnutie trakčného vedenia nad príslušnou staničnou koľajou na mieste zásahu,  spoločne s potrebným počtom susediacich koľají, nad traťovou koľajou na mieste zásahu, nad dvoma a viacerými traťovými koľajami alebo aj nad súbežnou traťovou koľajou; hasičská jednotka železníc je oprávnená zabezpečiť vypnutie vedenia (tzv. skratovaním),
b) dispečer generálneho riaditeľstva železníc alebo oblastného podnikového riaditeľstva, ktorý zabezpečí vylúčenie dopravnej prevádzky v okolí miesta zásahu,
c) výpravcovia priľahlých železničných staníc, ktorí zabezpečia vylúčenie dopravnej prevádzky v okolí miesta zásahu a odtiahnutie hnacieho vozidla  mimo koľaje so zapnutým  vedením,
d) strojvedúci alebo iný kompetentný zamestnanec, ktorý je oprávnený riadiť hnacie vozidlo príslušného druhu trakcie, uvedie hnacie vozidlo do bezpečného stavu a súčasne poskytne informácie; na požiadanie odpojí priebežný kábel VN (1 kV až 3 kV)  a pred zásahom zaistí bezpečný stav hnacieho vozidla.

2.  O spôsobe zásahu v železničnom tuneli rozhoduje
     a)  druh udalosti v tuneli (požiar, nehoda bez požiaru),

b) druh vlaku – osobný vlak (počet ohrozených osôb), nákladný vlak (ide o druh nákladu z hadiska rozvoja požiaru alebo úniku nebezpečnej látky),

     c) konštrukcia tunela – dĺžka tunela a počet železničných koľají alebo počet tunelových potrubí, vedenie, elektrické káble zabezpečovacieho zariadenia,

           d)  vybavenie tunela na zásah (prístupové cesty, nástupné cesty a zásahové cesty,  zdroje  vody na hasenie, núdzové osvetlenie, únikové cesty).
3. Zásah podľa okolností zistených prieskumom predpokladá
a) vypnutie vedenia a zabezpečenie vypnutého stavu vedenia; súčasne treba posúdiť nutnosť vypnutia ďalšieho vybavenia tunela,  napríklad elektrického napätia v kábloch, 

b) vylúčenie prevádzky z tunela,

c) privolanie dostatočného množstva síl a prostriedkov, pričom treba počítať        s diaľkovou dopravou vody, použitím veľkého množstva dýchacej techniky a striedaním nasadených hasičov, ako aj s použitím osobných ochranných pracovných prostriedkov pri úniku nebezpečných látok,

d) vykonať prieskum z obidvoch protiľahlých portálov tunela prieskumnou skupinou vybavenou dýchacími prostriedkami a osvetľovacími prostriedkami; pri prieskume sa treba zamerať najmä na záchranu osôb, preveriť spojenie v tuneli, možnosť odvetrania a zistiť polohu mimoriadnej udalosti od portálu tunela,

e) zriadiť štáb veliteľa zásahu, zabezpečiť miesto pre tylo a na umiestnenie a evidenciu zranených osôb alebo určiť a označiť miesto pre leteckú záchrannú službu a ostatné zložky integrovaného záchranného systému,

f) posúdiť možnosti a účinnosť odvetrania tunela; nepostupovať z tej strany, kde hrozia žíhané plamene; vytvoriť podľa možnosti dva bojové úseky a postupovať z obidvoch protiľahlých portálov tunela; ak má tunel dva súbežné tunelové otvory, odporúča sa viesť bojové rozvinutie  tunelovým otvorom, v ktorom nevznikol požiar alebo nehoda,

g) prioritne vyslobodzovať osoby; určiť v prípade nehody osobného vlaku  skupiny záchranárov na vyhľadávanie, vyslobodzovanie, poskytovanie prvej pomoci a vynášanie osôb z tunela na vopred stanovené miesto na predlekárske ošetrenie; súčasne treba preveriť, či sa osoby, ktoré potrebujú prvú pomoc, nenachádzajú na oboch stranách mimoriadnej udalosti v smere k portálom alebo v zariadeniach na únik z tunela,

h) posúdiť možnosť odvetrania tunela pomocou núdzového vetrania alebo prenosných ventilátorov,

i) nestriekať vodu na rozpálené konštrukcie obvodových stien tunela,

j) zabezpečiť osvetlenie miesta zásahu a tunela,

k) dohodnúť spôsob spojenia hasičov medzi oboma portálmi tunela a so skupinami hasičov a záchranárov nachádzajúcich sa v tuneli,

l) zaviesť kontrolovaný režim vstupu a výstupu z obidvoch portálov tunela pre všetky osoby i hasičov, zamedziť vstup nepovolaným osobám.

III.

Očakávané zvláštnosti

 Pri vykonávaní zásahu v tuneli treba počítať s týmito komplikáciami:

a) veľká potreba síl a prostriedkov a dlhodobé nasadenie hasičských jednotiek,
b) nedostatočné vybavenie tunela pre zásah hasičských jednotiek,
c) znížená výška trolejového vedenia,
d) obmedzený prístup k portálu tunela a k miestu nehody vo vnútri tunela,
e) nedostatok vody na hasenie na mieste zásahu, jej veľká spotreba a nutnosť diaľkovej dopravy vody (zdroje vody sú značne vzdialené),
f) nebezpečenstvo vzniku úrazu hasičov (káblové lávky, kanály);v tunely môže byť taká teplota, že prieskumná jednotka sa dostane len do určitej vzdialenosti od miesta požiaru,
g) malá viditeľnosť, teplo, toxicita splodín horenia, žíhané plamene, „odstreľujúce“ konštrukcie tunela,
h) v prípade nehody osobného vlaku treba počítať s veľkým počtom postihnutých osôb a ich komplikovaným vyhľadávaním,
i) požiadavky na veľký počet dýchacej techniky,
j) nároky na fyzickú odolnosť a psychickú odolnosť hasičov,
k) spravidla nedostatočný výkon bežných vyslobodzovacích zariadení vo vybavení hasičských jednotiek,
l) obmedzená funkcia spojenia pomocou rádiostaníc,
m) požiadavky na veľký počet osvetľovacích prostriedkov s dlhodobým nasadením,
n) komplikovaná nehoda – nebezpečenstvo vzniku požiaru havarovanej súpravy alebo únik nebezpečných látok,
o) obmedzený pohyb v tuneli,
p) obmedzená účinnosť technických prostriedkov na núdzové odvetranie tunela (prenosných i vo vybavení tunela).

